שאלה: תיקון הכללי: השאלה שלי היא ככה מה עדיף יותר לשמוע את התיקון הכללי או לקרוא אותו? אני כל יום משתדל לשמוע ולקרוא לפעמים יוצא שאני שומע ויש ימים יוצא שאני קורא את העשרה פרקים. ושאלה שניה שלי האם מותר לברך על אוכל לא כשר? אני נמצא בחול והכל פה לא כשר ואני לאט לאט מתחיל להתחזק בע"ה לרוב אני אוכל פה לחם האם מותר לי לברך ולנטול ידיים ולברך ברכת המזון על הלחם הזה? ואם מותר לברך שהכל על המים?!
תשובה: ב"ה לך יקירי. שמחתי מאוד לקבל את מכתבך, לראות בקצרה מאוד את התהליך הנפלא שאתה עובר, ואברך אותך שתזכה להמשיך ולהקדם, להמשיך ולהתעלות, ולזכות לחיים מלאי קשר עם אבינו שבשמים, חיים מלאים בשמחה של קדושה ושל עבודת ה'. אחד מהיסודות החשובים בכל התקדמות רוחנית של האדם זה שהאדם פועל בעולם, שהאדם משפיע על עצמו ועל הסובבים אותו. כל מעשה שלנו מלא משמעות, מלא השפעה. כשאדם שומע הוא נפעל, מקבל השפעות, אך כאשר הוא עושה הוא משפיע, הוא פועל על עצמו ומשפיע על הסביבה וזה הרבה הרבה יותר. זכית להתחבר לאוצר הנפלא שלימד אותנו רבי נחמן מברסלב, התיקון הכללי, והוא אוצר עצום מאוד מאוד. הרבה מאוד נכתב על התיקון הזה, ואין ספק שענק שבענקים שלימד אותו ידע לכוון לעומק הדברים ולתת לנו מתנה נפלאה, מתנה שתלווה אותנו בחיים שלנו, תיתן לנו יסודות לתיקון שלנו ולהתחברות שלנו עם עצמנו ועם אבינו שבשמים. אלא שכיום יש המון דרכים להופעת התיקון הכללי, אפשר לשמוע, אפשר לומר, אפשר להתפלל ואפשר לשיר, וכל אחד יכול למצוא את הדרך שלו בחיבור. אלא שבאמת חשוב לדעת שהתיקון הכללי הוא תפילה עמוקה, תפילה שצריך לומר אותה מעומק הלב. מותר לבכות עם התיקון הכללי, מותר לחיות איתו, ולהפוך אותו לאוצר של חיים, לא לדבר חיצוני אלא לדבר מהותי בחיים שלנו. לכן, אי אפשר להשוות את האמירה של התיקון הכללי, לשמיעה שלו. אי אפשר להשוות אמירה במהירות ובטקסיות לאמירה מעמיקה בכוונה גדולה, ולכן כל חיבור עמוק יותר משפיע יותר. אם אפשר ודאי שחשוב לומר את התיקון, ואם אי אפשר, לפחות לשמוע אותו. המשך להתחבר לה', המשך להידבק בו ולתקן את כל הצלילים המיוחדים האלו שבך, ותזכה להתחבר לאבינו שבשמים מתוך המזמורים האלו שמספר תהילים לחיבור מלא של כל הצדדים והכוחות שבך. תזכה לרומם אותם, להתרומם על ידם ולזכות לדבקות בה'. ביחס לשאלה השניה. ברכה היא דבר נפלא, היא מחברת אותנו לאבינו שבשמים. על ידי הברכה אנו זוכרים את המקור שלנו, אנו זוכרים שכל מה שיש לנו הוא מה' יתברך והוא דרך להתחבר אליו יתברך. הבעיה היא כאשר מדובר במשהו לא כשר. משהו כזה אי אפשר להתחבר איתו לה', הוא מרחיק מה' והוא כואב וקשה. כאשר אדם מבין שברכה זה משהו שמחולל לשינוי בתוך האדם, שהופך אותו להיות מישהו אחר, מישהו שמחובר בכל מהותו לאבינו שבשמים, הוא מבין שאי אפשר לברך על משהו לא כשר! זה ממש סותר את עצמו, הברכה והאכילה, הברכה מחברת והאכילה מנתקת. אני מאוד מבין את הקושי, בפרט בתחילת תהליך התשובה, להתעלות למצב של אכילת אוכל כשר בלבד, אך חשוב מאוד לדעת שבמציאות אפשר להגיע לכך, אפשר לחיות במסגרת של אוכל כשר, ופשוט צריך לבנות את מערכת החיים שנכון. אחד מהמפעלים הגדולים של הרבנות בארץ זה שהמון המון דברים כשרים, ממש כמעט לכל הדברים יש כשרות, יש השגחה. אמנם יש רמות שונות של כשרות, יש כשרויות מדקדקות יותר ויש שפחות, אך העיקר הוא שרוב רובו של האוכל בישראל הוא אוכל כשר לגמרי. לכן, במציאות היום באמת אין סיבה להיכנס לסתירה בין רכה לבין אוכל לא כשר, שכן אפשר לעבור לאכול אוכל כשר, אפשר לפתור את הקושי, ומתוך נסיון של שנים גיליתי שהמון אנשים שחשבו שמהעבר קשה, התברר להם שהמעבר לאוכל כשר ממש לא מסובך, ואפשר לעזור להם בקלות להגיע לכך. אשמח לעזור לך בצעד הזה, ואני מאמין שיהיה לך נפלא. חזור אלי ונהיה בקשר, וכך אוכל לעזור לך באופן המעשי בהמון דברים. בהכוונה למסגרת לימוד שתיתן לך את הכח להתמודד ואת הכח להתעלות, בבניית כוחות חיים בהמשך הדרך, בהתמודדויות השונות, ובפיתוח הרצון להמשיך ולהתעלות. בעצה והכוונה ובעוד המון דברים. תרגיש חופשי לכתוב אלי ואשמח לעזור. בברכת הצלחה רבה הרב יצחק גרינבלט.